
______________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Републичког геодетског завода, вођеном по притужби Д. К., власника ГПА „…“ из Чајетине, Заштитник грађана
У Т В Р Ђ У Ј Е
Републички геодетски завод није остварио одговарајућу сарадњу са Заштитником грађана, јер је у поступку контроле правилности и законитости његовог рада покренутом по притужби Д. К., власника ГПА „…“ из Чајетине, на поновљене захтеве, више пута доставио непотпуне и непрецизне одговоре, без приложене документације којом потврђује изнете наводе. 

На основу информација које су организационе јединице Републичког геодетског завода, Сектор за стручни и инспекцијски надзор и Сектор за правне послове, доставиле Заштитнику грађана у поступку контроле по предметној притужби, произилази да је Служба за катастар непокретности Чајетина, током 2013. и 2014. године, у претежном броју предмета у којима учествује ГПА „…“ из Чајетине, прекорачила законски рок за поступање и одлучивање.
На основу утврђених недостатака у раду, Заштитник грађана упућује Републичком геодетском заводу и Служби за катастар непокретности Чајетина следеће
П Р Е П О Р У К Е

Служба за катастар непокретности Чајетина ће, без одлагања, предузети све потребне мере да се у што краћем року окончају поступци у свим нерешеним предметима из 2014. године у којима учествује ГПА „…“ из Чајетине.

Служба за катастар непокретности Чајетина настојаће да се, убудуће, сви поступци, укључујући и поступке у којима учествује ГПА „…“ из Чајетине, окончају без одлагања, а најкасније у законском року, сходно одредбама Закона о државном премеру и катастру
 и Закона о општем управном поступку
.

Републички геодетски завод предузеће све потребне мере, како би се у Служби за катастар непокретности Чајетина успоставила потребна ажурност у поступању по предметима (управним и вануправним).

На захтев Заштитника грађана, Републички геодетски заводе ће, увек, достављати потпуне, прецизне и конкретне одговоре, поткрепљене одговарајућом документацијом као потврдом пружених информација, јер се другачије поступање третира као повреда законских одредби о обавезној сарадњи са Заштитником грађана. 
Републички геодетски завод и Служба за катастар непокретности Чајетина обавестиће Заштитника грађана, у року од 60 дана од дана пријема, о мерама које су предузете ради извршења ове препоруке.
****
Р а з л о з и:

Заштитник грађана је, 08. септембра 2014. године, примио притужбу Д. К., власника ГПА „…“ из Чајетине која се односи на неправилно поступање Републичког геодетског завода и Службе за катастар непокретности Чајетина.
Притужбом је наведено да Служба за катастар непокретности Чајетина, када поступа у предметима у којима је геодетске радове обавила ГПА „”, или поступак уопште не спроводи, или се то чини са великим закашњењем, због чега је исказана сумња да се то ради намерно, односно да се ова агенција ставља у неравноправан положај у односу на друге геодетске агенције у општини Чајетина.
Притужилац се, у више наврата, непосредно и писменим путем обраћао начелнику Службе за катастар непокретности Чајетина, али како то није резултирало благовременим поступањем у предметима у којим је ангажована ГПА „…“, писмено се обратио Сектору за стручни и управни надзор (тадашњи назив) као организационој јединици која у Републичком геодетском заводу врши стручни и инспекцијски надзор над одржавањем катастра непокретности.

Заштитник грађана је 08. октобра 2014. године покренуо поступак контроле рада Републичког геодетског завода, Сектора за стручни и управни надзор, имајући у виду претходно обраћање притужиоца овој организационој јединици и затражио изјашњење о чињеницама и околностима значајним за доношење става о правилности и законитости поступања Службе за катастар непокретности Чајетина.

У акту којим је покренут поступак контроле, нарочито је инсистирано на достављању информације о томе да ли је поштован редослед решавања захтева према њиховом пријему када је реч о предметима у којима је геодетске радове обавила ГПА „…“, да ли су предмети у којим је учествовала ова агенција решавани у законском року, као и да се укаже на разлоге, евентуално, неблаговременог решавања.

У изјашњењу 03 бр. 07-867/ 2014 од 21. октобра 2014. године, Сектор за стручни и управни надзор позвао се на извештај Службе за катастар непокретности Чајетина од 19. марта 2014. године, из којег произилази да су, у међувремену, решени предмети на чије је неблаговремено решавање притужилац указао, и то четири пре подношења извештаја, два после (до 22. октобра 2014. године), док се предмет бр. 952-02-2880/2013 још увек налазио у раду.
У наведеном изјашњењу није дата информација да ли је при решавању управних предмета ГПА „…“ Чајетина, у којима је приложена сва потребна документација, поштовано начело првенства, односно имајући у виду моменат предаје, да ли се обради уредних захтева ове Агенције приступало пре касније поднетих захтева других физичких и правних лица. Није одговорено ни да ли су остали (уредни) захтеви ГПА „…“ Чајетина окончани у законском року. 
Заштитнику грађана, такође, није пружена информација у ком року су окончани управни предмети бр. 952-02-2592/2013; 952-02-3564/2013; 952-02-1150/2013 и 952-02-3660/2013, што је од значаја за поступак контроле који води у конкретном случају, а имајући у виду да су поменути предмети формирани током 2013. године, а према наводима из изјашњења, решени су пре 19. марта 2014. године. Обзиром на реалну претпоставку да је прекорачен законски рок за поступање, није указано на разлоге који то оправдавају.
Актом од 17. новембра 2014. године, поново је затражено обавештење о разлозима неблаговременог решавања управних предмета бр. 952-02-3536/2013 и 952-02-3555/2013 (тек крајем октобра 2014. године странкама је достављено првостепено решење), као и зашто (после 15 месеци) још увек није донета одлука у предмету бр. 952-02-2880/2013. Истовремено су затражене информације о предметима који су формирани током 2014. године у којима је учествовала ГПА „…“ Чајетина (њихов број, да ли је поштовано начело првенства у решавању, да су благовремено решени, а уколико нису да се укаже на разлоге).
Након писмене ургенције, 22. децембра 2014. године, Сектор за правне послове је доставио обавештење о укупном броју предмета ове агенције који су формирани 2013. године (90 управних и 30 вануправних предмета до септембра 213. године, а након тога још 34 управна и 2 вануправна предмета). Истовремено је истакнуто да је приликом њиховог решавања вођено рачуна о редоследу пријема захтева, да ГПА „…“ није у неравноправном положају у односу на друге агенције, али да: „због великог броја предмета Служба није била у могућности да сваки предмет реши у року од два месеца од дана пријема захтева, тако да је на свако кашњење странка подносила приговор служби“.

Истовремено је предочено, да власник агенције, Д. К. не води рачуна да достави комплетну документацију (пуномоћје подносиоца захтева, оверене копије, доказ о решеним имовинско-правним односима...), као и да врши притисак на Службу константним приговорима и упутствима како да се реши одређени предмет.
Међутим, поново нису дати разлози за вишеструко прекорачење рока за окончање управних предмета бр. 952-02-3564/13 и 952-02-1105/13, као и и зашто ни после 15 месеци није решен предмет бр. 952-02-2008/13м, формиран по захтеву од 09. октобра 2013. године. Није пружена ни информација о предметима у којима је учествовала ГПА „…“, а који су формирани током 2014. године.
Поднеском од 13. јануара 2015. године, износећи конкретне примере, Д. К. је истакао да се неправилан и незаконит рад у односу на ГПА „…“ системски понавља јер се (сви) предмети ове Агенције решавају ван законског рока, а да је због приговора и ургенција које ради тога упућује, свакодневно суочен са некултурним односом запослених.

Имајући у виду његове наводе и непотпуна изјашњења, која не дају одговоре на сва конкретно постављена питања, 23. фебруара 2015. године, обављен је разговор са надлежном службеницом која је припремала достављене акте. У непосредном контакту, указано је на чињенице о којима обавезно треба доставити одговарајуће информације у поступку по предметној притужби.
У акту Сектора за правне послове од 03 марта. 2015. године, као разлог за неблаговремено решавање предмета из 2013. године, поново, се наводи велики број предмета у односу на број запослених, због чега Служба за катастар непокретности Чајетина није у могућности да предмете решава у прописаном року. Истовремено је затражено, уколико се сачињавање извештаја о предметима из 2014. године у којима учествује ГПА „…“ сматра неопходним, да се такав захтев писмено прецизира ради достављања Служби на поступање.
Стручна служба Заштитника грађана, актом од 02. априла 2015. године, затражила је:
· информацију да ли је у предмету бр. 952-02-2008/13 од 09. октобра 2013. године, у међувремену, донета одговарајућа одлука;

· спецификацију предмета у којима учествује ГПА „…“, које је Служба за катастар непокретности Чајетина формирала у току 2014. године;
· информацију у колико је предмета, формираних 2014. године, донета првостепена одлука и у ком року;

· информацију о томе колико премета (из наведене године), још увек, није решено, при чему је потребно указати на разлоге неблаговременог решавања.

Сектор за правне послове, актом достављеним 29. априла 2015. године, истакао је да је предмет бр. 952-02-2008/13 окончан решењем од 23. децембра 2014. године, као и да је разлог за неблаговремено решавање овог, предмета бр. 952-02-3564/13 и 952-02-3555/13, као и свих других у којима одлука није донета у прописаном року, велики број предмета у поступку пред Службом за катастар непокретности Чајетина, на којима ради недовољан број извршилаца.
Такође је наведено, да је по захтевима ГПА „…“, током 2014. године, Служба формирала укупно 86 предмета (55 управних и 31 вануправни предмет). Информација о поступању дата је за 21 предмет, односно за 8 предмета се наводи да је поступак је окончан у прописаном року, за 11 предмета да су окончани по истеку законског рока, док се за 2 предмета наводи да поступак није окончан. За преосталих 65 предмета нису пружене информације. Такође, није достављена спецификација предмета у којима учествује ГПА „…“, које је Служба за катастар непокретности Чајетина формирала у току 2014. године.
На основу наведених изјашњења, утврђено је да је Служба за катастар непокретности Чајетина, током 2013. и 2014. године, у великом броју предмета у којима учествује ГПА „…“ неблаговремено поступала, па и да су законски рокови врло често вишеструко прекорачени.

Велики број предмета у поступку, на којима ради недовољан број извршилаца, не може се прихватити као оправдан разлог за неблаговремено поступање Службе за катастар непокретности Чајетина. То не сме бити оправдање за вишеструко прекорачење рокова ни када су у питању друге службе за катастар непокретности. Руководиоци Завода и служби морају предузети мере на побољшању организације рада запослених, као и друге неопходне мере ради повећања њихове ажурности.

Републички геодетски завод и организационе јединице у његовом саставу надлежне да контролишу правилност и законитост рада ове и других служби за катастар непокретности, нису, у складу са својим овлашћењима, предузеле одговарајуће мере да се отклоне пропусти на које им је Заштитник грађана указивао у поступку по притужби власника ГПА „…“. Напротив, неаргументовано је правдано неправилно и незаконито поступање Службе за катастар непокретности Чајетина, које за последицу има кршење уставних и законских права како ове агенције, тако и грађана чије интересе заступа у поступцима пред овим органом.
Истовремено, изјашњења која су од стране организационих јединица Републичког геодетског завода достављена у поступку по предметној притужби не садрже конкретне и потпуне информације у вези постављених питања, као ни доказе који потврђују наводе  изнете у њиховим актима. Тиме су прекршене одредбе чл. 21 ст. 1. и чл. 29. ст. 2. Закона о Заштитнику грађана, о обавезној сарадњи са Заштитником грађана и обавези органа да му стави на располагање све податке којима расположе, а који су од значаја за поступак који води, а посебно обавеза да се одговори на све захтеве Заштитника грађана и да му се доставе тражене информације у за то одређеном року.
Органи управе увек делују у оквиру и на основу Устава, закона и других прописа и примењују правила и поступке прописане важећим прописима, старајући се да се одлука по сваком захтеву или притужби донесе у разумном року, без одлагања, а у сваком случају најкасније у законом предвиђеном року.
Добра управа, сходно својим начелима и принципима, између осталог, подразумева да управа поступа искључиво по закону, да је окренута потребама грађана и њиховом испуњењу, да је отворена и доступна грађанима и да поступа према њима са уважавањем и пажњом.
На основу свих утврђених чињеница и околности, Заштитник грађана је утврдио пропусте у правилности и законитости рада Републичког геодетског завода и Службе за катастар непокретности Чајетина, па сагласно члану 31. став 2. Закона о Заштитнику грађана, упућује препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	По одобрењу Заштитника грађана
Помоћница генералног секретара

	

	

	Оља Јовичић


Доставити:

· Републичком геодетском заводу, 

· Служби за катастар непокретности Чајетина

· подносиоцу притужбе.

� „Сл. гласник РС“ бр. 98/06	


� „Сл. гласник РС“ бр. 79/05 и 54/07


� „Сл. гласник РС“ бр. 72/09, 18/10 и 65/13


� „Сл. лист СРЈ“, бр. 33/97 и 31/01 и Сл. гласник „РС“, бр. 30/10





Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 
Делиградска 16,  11000 Београд

Телефон: (011) 2068 -100       www.zastitnik.rs        e-mail: zastitnik@zastitnik.rs 

[image: image1.png][image: image2.jpg]